Tarrayt s wacu i kecmen yemnigen ɣer tmurt n yimal, i ten-yeǧǧan ur kečmen ara deg tmetti-agi tajdiḍt. Taneggarut-agi tefka-asen afud i wakken ad tilli tegmat gar yiɛeggalen n twacult, n taddart, akked temnaḍt ansi d-kkan. Ay-agi yefka-d ayen nniḍen, yesbegen-d kra n yizamulen yesɛan azal d ameqran : am yiceṭiḍen akked tutlayt. Imnigen n tmurt n tmazɣa wallan « ansayen idelsanen ukin-d s tilin-nsen deg yinig » (Ath Messoud akked Gillet 1976 :36, 103 ). Almad n tulayt tafṛansist yuɣal ɣer deffir, tuɣal tutlayt tanaṣlit d nettat i semrasen way gar-asen deg yinig. Ma yella tulayt tafṛansist d nettat i yselḥayen tudert n uɣrib, ihi ay-agi yezmer ad t-yeḍfer alma yegzem assaɣen i t-icudden ɣer yedles-is anaṣli. Tamusni n tutlayt tafṛansist, tesishel tamsertit d ugdud n Fṛans ma yella nerra di ṭṭarf aggagen yesɛan assaɣ d tmurt-nsen tanaṣlit.